राहुल गांधी को Twitter पर नहीं रहा विश्वास? 10 दिनों से नहीं किया ट्वीट
राहुल गांधी Twitter के माध्यम से केंद्र की नरेंद्र मोदी सरकार पर लगातार हमलावर रहे हैं लेकिन पिछले दिनों माइक्रो ब्लॉगिंग साइट द्वारा कांग्रेस के पूर्व अध्यक्ष के एक ट्वीट के बाद उनके अकाउंट को अस्थायी रूप से बंद कर दिया था।
नई दिल्ली. कांग्रेस पार्टी के पूर्व अध्यक्ष और सोनिया गांधी के बेटे राहुल गांधी Twitter से कुछ नाराज नजर आ रहे हैं। राहुल गांधी के ऑफिशियल ट्विटर अकाउंट (twitter.com/RahulGandhi) से  पिछले 17 दिनों से एक भी ट्वीट नहीं किया गया है। राहुल गांधी ने इससे पहले 6 अगस्त को आखिरी ट्वीट किया था। इस ट्वीट में राहुल गांधी ने किसानों की समस्या को लेकर प्रधानमंत्री नरेंद्र मोदी और गृह मंत्री अमित शाह पर निशाना साधा था।आपको बता दें कि राहुल गांधी Twitter के माध्यम से केंद्र की नरेंद्र मोदी सरकार पर लगातार हमलावर रहे हैं लेकिन पिछले दिनों माइक्रो ब्लॉगिंग साइट द्वारा कांग्रेस के पूर्व अध्यक्ष के एक ट्वीट के बाद उनके अकाउंट को अस्थायी रूप से बंद कर दिया था। राहुल गांधी की ट्विटर अकाउंट पर 12 अगस्त को रोक लगा दी गई थी, 14 अगस्त को उनका अकाउंट चालू कर दिया गया था। अकाउंट खुलने के बाद भी करीब 10 दिन निकल चुके हैं और राहुल की तरफ से एक भी ट्वीट नहीं आया है।तब ट्विटर ने बताया था कि राहुल गांधी सहित कांग्रेस के कई नेताओं के अकाउंट इस वजह से बंद किए गए कि उन्होंने एक ऐसी तस्वीर पोस्ट की थी जिससे उसके नियमों का उल्लंघन हुआ था और यह कार्रवाई लोगों की निजता की रक्षा और सुरक्षा के लिए की गयी।अमेरिकी माइक्रोब्लॉगिंग साइट ने पिछले दिनों राजधानी  दिल्ली में नौ वर्षीय एक दलित बच्ची से कथित बलात्कार व उसकी हत्या की घटना के बाद उसके परिवार की तस्वीरें पोस्ट करने को लेकर राहुल और कांग्रेस के कई नेताओं के ट्विटर हैंडल बंद कर दिए थे। कांग्रेस पार्टी के आधिकारिक ट्विटर अकाउंट को भी बंद कर दिया गया। ट्विटर की तरफ से कहा गया था उसे राष्ट्रीय बाल अधिकार संरक्षण आयोग (एनसीपीसीआर) द्वारा सोशल मीडिया मंच पर एक खास सामग्री को लेकर सतर्क किया गया था, जिसमें कथित यौन उत्पीड़न पीड़िता (बच्ची) के माता-पिता की पहचान का कथित तौर पर खुलासा किया गया था।